ದೇಶದ ಈ ಗ್ರಾಮದಲ್ಲಿ ಇನ್ನು ಮುಂದೆ ದಿನನಿತ್ಯದ ವ್ಯವಹಾರಗಳು ಸಂಸ್ಕೃತ ಭಾಷೆಯಲ್ಲಿ ಸಾಂದರ್ಭಿಕ ಚಿತ್ರ ಡೆಹ್ರಾಡೂನ್, ಸೆ.9: ಸಂಸ್ಕೃತವನ್ನು ದಿನಬಳಕೆಯ ಭಾಷೆಯನ್ನಾಗಿ ಉತ್ತೇಜಿಸುವ ಪ್ರಾಯೋಗಿಕ ಯೋಜನೆಯು ಯಶಸ್ವಿಯಾಗಿರುವ ಹಿನ್ನೆಲೆಯಲ್ಲಿ ರಾಜ್ಯಾದ್ಯಂತ ಸಂಸ್ಕೃತ ಗ್ರಾಮಗಳನ್ನು ಅಭಿವೃದ್ಧಿಗೊಳಿಸಲು ಉತ್ತರಾಖಂಡ ಸರಕಾರವು ನಿರ್ಧರಿಸಿದೆ. ಈ ಮಾದರಿ ಗ್ರಾಮಗಳಲ್ಲಿಯ ಜನರು ತಮ್ಮ ದಿನನಿತ್ಯದ ವ್ಯವಹಾರಗಳಲ್ಲಿ ಸಂಸ್ಕೃತ ಭಾಷೆಯನ್ನೇ ಬಳಸಲಿದ್ದಾರೆ. ಮುಖ್ಯಮಂತ್ರಿ ತ್ರಿವೇಂದ್ರ ಸಿಂಗ್ ರಾವತ್ ಅವರು ಆರಂಭಿಕ ಹಂತದಲ್ಲಿ ಜಿಲ್ಲಾಮಟ್ಟಗಳಲ್ಲಿ ಮತ್ತು ನಂತರ ಬ್ಲಾಕ್ ಮಟ್ಟಗಳಲ್ಲಿ ಇಂತಹ ಗ್ರಾಮಗಳನ್ನು ಅಭಿವೃದ್ಧಿಗೊಳಿಸುವ ಹೊಣೆಯನ್ನು ಹರಿದ್ವಾರದಲ್ಲಿರುವ ಸಂಸ್ಕೃತ ಅಕಾಡೆಮಿ ಉತ್ತರಾಖಂಡಕ್ಕೆ ವಹಿಸಿದ್ದಾರೆ ಎಂದು ಅಧಿಕೃತ ಹೇಳಿಕೆಯು ತಿಳಿಸಿದೆ. ಈ ವಿಶಿಷ್ಟ ಕಾರ್ಯಕ್ರಮದ ಅನುಷ್ಠಾನಕ್ಕಾಗಿ ರಾಜ್ಯದ ಎಲ್ಲ ಜಿಲ್ಲೆಗಳಲ್ಲಿಯ,ಸಂಸ್ಕೃತ ಶಾಲೆಯಿರುವ ತಲಾ ಒಂದು ಗ್ರಾಮವನ್ನು ಆಯ್ಕೆ ಮಾಡಲಾಗಿದೆ. ಮಂಗಳವಾರ ರಾವತ್ ನೇತೃತ್ವದಲ್ಲಿ ನಡೆದ ಸಂಸ್ಕೃತ ಅಕಾಡೆಮಿಯ ಸಭೆಯಲ್ಲಿ ಈ ನಿರ್ಧಾರವನ್ನು ಕೈಗೊಳ್ಳಲಾಗಿದೆ. ಸಂಸ್ಕೃತವು ಎಲ್ಲ ಭಾಷೆಗಳ ತಾಯಿಯಾಗಿದ್ದು,ದೇಶದ ಪ್ರಾಚೀನ ಸಂಸ್ಕೃತಿಯನ್ನು ಸಂರಕ್ಷಿಸಲು ಈ ಭಾಷೆಯನ್ನು ಯುವಪೀಳಿಗೆಯಲ್ಲಿ ಜನಪ್ರಿಯಗೊಳಿಸುವ ಅಗತ್ಯವಿದೆ ಎಂದು ರಾವತ್ ಹೇಳಿದರು. ಅಕಾಡೆಮಿಗೆ ಉತ್ತರಾಖಂಡ ಸಂಸ್ಕೃತ ಸಂಸ್ಥಾನಂ ಎಂದು ಪುನರ್ನಾಮಕರಣ ಮಾಡಲೂ ಸಭೆಯು ನಿರ್ಧರಿಸಿದೆ. ಚಮೋಲಿಯ ಕಿಮೋತಾ ಮತ್ತು ಬಾಗೇಶ್ವರದ ಭಂಟೋಲಾ ಗ್ರಾಮಗಳಲ್ಲಿ ಪ್ರಾಯೋಗಿಕ ಯೋಜನೆಯನ್ನು ಹಮ್ಮಿಕೊಳ್ಳಲಾಗಿದ್ದು, ಅಲ್ಲಿಯ ಜನರು ಈಗ ತಮ್ಮ ದೈನಿಕ ವ್ಯವಹಾರಗಳಲ್ಲಿ ಸಂಸ್ಕೃತವನ್ನೇ ಬಳಸುವುದು ಮಾತ್ರವಲ್ಲ, ಸಂಸ್ಕೃತದಲ್ಲಿ ಜಾನಪದ ಗೀತೆಗಳನ್ನೂ ಹಾಡುವಷ್ಟು ಪ್ರಾವೀಣ್ಯ ಗಳಿಸಿಕೊಂಡಿದ್ದಾರೆ.